地名: 平壤 (平安道, 首府/府)
年: 1471.0

○禮曹啓: "曾下校正廳單子, 一時遵行, 不載《大典》條件, 開坐以啓, 請令該曹, 仍舊奉行從之。 一。 平安道
              平壤庶尹、永安道
              北靑判官權差。 一。 掖庭署別監去官後, 移屬掌苑署。 一。 凡限品授職人、法前過限除授者勿追奪。 一。 除朝辭、赴任外官, 行望闕禮。 一。 四時改火。 一。 每年頒曆。 一。 宗廟各室王后、考妣致祭。 一。 新羅始祖及首露王、高麗
              太祖以下四位陵室禁田柴。 一。 高麗
              太祖以下四位陵室, 置守護人, 每寒食, 守令省視。 一。 水、旱祈告。 一。 使臣出來時, 遣宣慰使。 一。 倭、野人歲朝定數。 一。 向化人官給家舍, 不許擅自買賣。 一。 倭客人護送通事往還日限考察。 一。 倭人還歸時, 求請陸物、鐵釘量給。 一。 客人齎來雜物貿易時, 各司市色奴子考察。 一。 天文生外, 勿許赴陰陽科, 地理、命課不在此限。 一。 宗親婚姻, 年限前議婚。 一。 兩界子弟, 三年一次敍用。 一。 各道虞候, 兩界外不給祿。 一。 公主、翁主陪各一人, 依皂隷例, 令儀賓府, 定送其冠帶, 依抄例施行, 其服色用草綠。 一。 竊盜, 論罪條件。 一。 外官奴婢不足處, 勿充給。 一。 正兵白色衣勿禁。 一。 司宰監船直差備奴三十七名, 船隻破毁間, 典艦司移定。 一。 天順五年七月初九日傳旨內, 各年受敎定限條件, 仍行。 一。 一應條章、禁令, 漢城府、諸邑張榜廣示。 一。 諸司提調坐、不坐, 每季月; 文昭殿、昭格署提調坐、不坐, 每月季, 磨鍊啓聞。 一。 刑曹、漢城府、掌隷院、開城府官吏決訟度數, 每月季, 磨鍊啓聞。 三朔內, 掌隷院則小事三十度, 大事二十度; 刑曹則小事五十度, 大事三十度, 不準者降一資。 一。 諸邑訓導年四十以上人, 方許試取。 一。 仕滿加階時, 六品以上則五考三上, 七品以下則三考二上者, 方許加階。 一。 藝文館、成均館、承文院、典校署七品以下官褒貶中等者, 其都目內, 勿許遷轉; 他有遞兒衙門前銜官褒貶中等者, 後等褒貶前, 勿許敍用。 一。 一等功臣先考, 追贈純忠積德秉義補祚功臣; 二等, 純忠積德補祚功臣; 三等, 純忠補祚功臣, 竝封君稱號。 一。 諸邑鄕吏, 考其官陳省, 攝戶長、正朝戶長、安逸戶長牒成給。 一。 改名人, 啓聞後, 令藝文館, 改名版狀成給。 一。 京外堂下官新除授者及出使人員, 於吏曹及議政府堂參京官, 則十日內堂參。 一。 諸道堂上官、守令褒貶一中者, 改差。 一。 造紙署匠人遞兒職除授時, 仕日多少及進獻表箋、咨文紙入格多少分揀, 合計授職。 一。 諸司官吏遞代者, 畢反庫、傳掌, 後給祿; 軍資監、豐儲倉、廣興倉則, 各其開閉, 支用庫米&#x25E34;, 反庫傳掌。 一。 京外官吏等遞代後解由未出者, 特恩給祿後, 因仍給祿未便。 後等受祿時, 考解由, 題給。 一。 諸司官吏, 其所管支用之物, 未卽上重記, 虛張會計之數, 甚未便。 今後頒祿時, 考上重記勤慢, 畢上重記者給祿; 其中懶慢尤甚者, 啓聞罷黜; 月令監察勤慢, 亦令本府檢劾。 一。 京外諸衙門文書, 官吏慢不看守, 或奸吏因緣竊取, 或陋汚、毁破, 終難考據, 至爲未便。 議政府、司憲府、司諫院外, 他衙門可考文書, 自某年月日, 至某年月日, 某錢穀文書幾張, 無遺載錄, 移文戶曹, 置簿施行, 官吏遞代, 解由成給時, 憑考。 一。 算員去官後仍仕者, 其遞兒職竝試才, 除授。 一。 凡訟田, 他人田地據執者、盜耕者、盜賣者外, 春分後秋分前勿聽理。 一。 漕轉時, 所在諸邑守令及萬戶等護送節目, 仍舊。 一。 祿俸, 若科內遭喪, 或身死者, 仕滿五十日而未經遞差, 則題給, 堂下官, 則考仕日; 宗親及堂上官, 不考仕日, 給祿。 一。 田稅布子, 準長三十六尺, 以靑絲, 兩端着標織造, 上納。 一。 寺社舊基重創依憑, 近處居民田, 據奪僧人, 囚禁推鞫, 還俗充軍。 一。 進獻雜物, 諸司提調一同, 前期一朔, 看品啓達。 一。 諸邑稅貢人吏、首戶長、記官等有知識、富實者擇定, 稅貢數及所納司名、發程日時、貢吏姓名, 具錄陳省, 呈于戶曹, 程途遠近憑考, 限內不及上來者, 令攸司, 推劾論罪。 諸司陳省到付後, 私主人通同謀利、興販, 過三朔未畢納者, 杖一百論罪, 幷主人分徵。 若私自費用, 過十年未畢納者, 及元數三分內二分虧欠, 情理尤重者, 全家徙邊, 以懲奸猾。 諸司官吏, 等外貢庭排後, 不卽收納衙前、庫子等, 隨其贈物多少, 任情進退, 拘留外吏者, 推劾痛懲。 一。 文昭殿、宗廟署、活人署官員, 大小朝賀、朝參, 勿隨班。 一。 宗廟玉竹、冊及誥命, 禮曹同本署提調, 每年一度奉審。 一。 醫員, 春等, 《素問》、《本草》、《直指方》、《纂圖脈》、《外科精要》、《瘡疹集》; 秋等, 《張子和方》、《得効方》、《婦人大全》、《傷寒類書》、《資生經》、《和劑方》, 考講取才。 一。 醫女考講, 畫多三人給料, 三朔內三不通者, 惠民署茶母定體。 一。 漢學習讀官, 所業精詳, 勤學成才者, 別陞淸要之職, 勸勵。 且赴京時, 依司譯院例, 考其行、未行及仕日多少, 差送。 一。 承文院官員, 副本、奏文、咨文、表箋、方物狀中二十道無事書寫者, 依吏文製述一等例, 給一考, 勸勵。 一。 承文院諸員書吏, 事大文書磨鍊時, 給別仕二。 一。 朝廷使臣出來時, 野人勿上送; 倭人則上ㆍ副官人、船主、押物, 各率伴從人一名上送, 留置京畿諸邑, 接對還送。 一。 倭、野人接待, 竝依前例。 一。 四學儒生分番直宿, 俾夜讀書, 一時赴學衣冠子弟及草茅儒生, 每年終, 議政府、六曹、諸館堂上, 會于成均館, 講《四書》、一經, 其中通曉者, 願從仕, 則隨才敍用。 一。 成均館、四學東ㆍ西齋鋪陳, 令繕工監, 薍蕈備給, 每三年改設, 其間閣亦隨毁隨補。 至於鄕校, 觀察使巡審, 令其官, 隨毁隨補。 一。 外方敎官, 府以上, 竝以文科出身者除授, 不足則以生員、進士充差。 一。 京外各壇、各堂直, 仍舊。 一。 樂生同居族親一人, 毋定他役。 一。 捕虎論賞條件, 仍舊。 一。 赴京一行人數及方物駄載數, 禮曹預先開數, 移文平安道, 令觀察使, 依數抄馬, 無弊支送。 一。 出直軍士、巡綽助番外, 訓鍊院官員考察出番, 三日內一日習射, 又預習陣法, 麿兒每給別仕。 一。 中侯者, 依入直軍士習射例, 加給別仕。 一。 無故二日闕到者, 笞一十論罪。 一。 向化人等, 每衙日, 到禮曹親着, 凡朝賀、朝參, 勿隨班, 勿令本衛仕上直。 行幸時, 兼司僕等, 有差備人外, 勿侍衛。 一。 諸邑守令遞任時, 軍器數及城子完固與否, 一應軍務, 節度使考察, 解由成給, 兵曹署訖給祿。 一。 諸道傳香、行香日月, 其道觀察使開具, 移文兵曹置簿, 考其程途遠近, 只計往還日, 以爲實仕, 過限者, 依不仕軍士例論。 赦文差陪人, 亦依右例, 施行。 一。 補充隊, 兵曹筆墨差備及使令等項, 各差備一百名, 都摠府四十名, 其餘依京正兵例, 入直侍衛。 一。 甲士及軍功別加人內, 前批誤下處修改人, 各別批目傳寫安印, 以憑後考。 一。 軍士受職後, 滿三朔不納前加者, 還奪其階, 幷徵其祿。 兩界甲士, 則遐方居住, 赴防事緊, 未得及期上來出告身, 其受祿期限, 常限百日外, 又加百日, 告身考準之限, 亦依祿限, 施行。 一。 甲士、別侍衛, 諸道節度使, 每年春、秋兩等, 都會所親監試取, 入格人等四祖、身長尺寸、貌色及矢數, 都目狀施行, 上送兵曹, 於各其當番都目狀內, 貌色憑考當身眞僞閱實, 都摠府一同會試, 取才。 一。 司僕諸員, 田稅外雜役, 當下番勿論, 減除完護。 一。 强盜及牛馬賊爲首者, 妻子竝極邊官奴婢永屬; 竊盜再犯處絞等事, 從立法後論斷。 强盜子年未滿者, 待年滿, 定屬; 雜犯死囚, 雖未待三年待秋之法, 依律文施行。 一。 無賴之徒, 屯聚作賊, 攻殺人物, 則所在守令, 以制書有違律, 論斷罷黜。 若盜賊攻殺人物, 而守令畏罪, 匿不以聞, 亦以制書有違律論斷, 永不敍用。 觀察使不能檢覈, 竝重論。 一。 印信僞造者, 勿論印文成否, 竝皆處斬, 妻子外方官奴婢永屬, 不能檢覈官吏, 以制書有違律論。 一。 義禁府、刑曹堂下官, 凡罪囚, 每月輪次, 專掌救療, 盜賊外罪囚, 三名物故則降資。 一。 盜賊許接里內色掌, 減窩主罪一等, 免刺。 一。 內需司奴婢等所犯, 京外官一皆直斷, 其中抗拒情迹深重者, 啓聞科罪。 一。 宰殺牛馬者, 初犯, 杖一百、徒三年; 再犯, 杖一百、刺字; 三犯, 杖一百、黥面; 四犯, 處絞。 其切隣、管領等知情不告者, 皆以制書有違律論。 一。 諸邑京主人、諸司官吏ㆍ使令等, 不得擅自侵勞, 如有非理侵虐者, 竝以制書有違律論。 一。 京外淫行之女, 屢更奸夫, 至有致傷人命者, 依《大明律》犯奸條, 加一等施行。 許令本家及隣里陳告, 治罪, 如或知而不告者, 與本犯者同罪。 若有奸夫自相殺害者, 其女雖不知情, 良人, 則杖一百, 京外殘亡處, 永屬官婢; 賤人, 則決杖一百、徒三年收贖。 一。 禁亂書吏、使令, 知情受財故放者, 《大明律》應捕人追捕罪人條受財故縱例, 從重施行; 不應受罪人捉付者及禁亂依憑侵虐者, 決杖一百, 書吏則他司皂隷定屬, 使令則外方充軍。 一。 凡囚人盜賊及重罪外雜囚, 勿着枷, 只項鎖。 一。 諸邑守令等, 枉法囚繫婦女者, 以制書有違律論; 奸吏侵刦通奸者, 兩界全家徙居。 一。 宰牛馬人同黨在逃者, 事證明白人, 依賊人同黨在逃者, 卽同獄成收贖。 一。 律員遞兒職, 參上、參外勿論, 和會取才, 均一除授。 一。 賊人勿入送濟州, 於巨濟、珍島、南海等三島入送。 一。 凡犯罪徙邊人內, 單身無賴者及賊人, 勿入送義州。 一。 典獄署囚司憲府、漢城府、都摠府、兵曹、司諫院、宗簿寺等諸司推考罪人及義禁府移囚罪人等囚徒, 各其司十日, 一次磨勘, 啓達。 一。 刑曹、司憲府、漢城府、掌隷院未行公事, 十日書啓。 一。 强盜窩主律不當死者, 決罪後, 極邊全家定屬。 一。 賊人外徙邊定屬人等, 竝皆平安道入送。 一。 選上奴子代立價, 每一朔綿布二匹, 六朔內毋過十二匹而止。 如或濫收者, 以制書有違律論斷, 濫收物色還主, 應收價沒官, 不能檢擧守令, 竝重論。 一。 船主等受人物色, 虛稱敗船, 冒受立案, 全數盜用者, 勿揀赦前, 依盜賊律科罪, 刺字, 依數徵之。 受贈於船主而立證者, 以竊盜窩主論; 事涉疑似者, 徵三分之二。 一。 外方詞訟, 以春分日爲務停, 以秋分日爲務開, 務停後, 除十惡、奸、盜、殺人, 逃奴婢捉獲付官, 仍役據奪奴婢等, 一應關係風俗損傷於人外雜訟, 竝勿聽理。 京中, 則恒居外方者自願仍訟人外, 竝聽歸農, 元隻一有願仍訟, 及臨決觀勢, 欲歸農者, 勿聽。 一。 公私賤娶自己婢, 所生給己之官、主; 娶妻婢所生, 給妻之官、主。 若娶良妻, 而又娶其良妻之婢, 所生則給己之官、主; 若其良妻有他夫, 竝産則給之。 一。 諸司奴婢及內需司奴婢等, 稱父母、祖父母之言, 援引投托者, 竝勿受理。 一。 前等官吏決折事, 後等官吏立案成給。 一。 都城內禁火, 自初昏至二更、自五更至開暗時, 義禁府、兵曹、刑曹、漢城府直宿堂下官及五部直宿官員, 受通行標信, 禁止。 一。 父母不孝、兄弟不和、隣里不睦、疏薄正妻、昵愛嬖妾者, 糾察。 一。 進獻及國用外, 禁用雜彩花席。 一。 婚姻炬火, 二品以上, 十柄; 三品以下, 六柄, 女家同。 一。 期親之喪, 雖於三十日釋服, 未經百日婚姻者, 痛禁。 一。 大小男女衣服, 竝禁黃色。 一。 兩班婦女, 路上捲面紗者, 禁。 一。 禫祭日, 禁設宴、用樂。 一。 焰焇, 國用外毋得私用。 一。 先祖父母及先父母之魂, 邀致巫家享祀者, 或設位圖形像者, 或稱神奴婢, 施納巫家者, 其家長皆論以不孝, 依奉養有闕律科罪, 永不敍用, 其奴婢屬公。 一。 進上器皿外, 諸司器皿用黑漆, 毋得朱漆。 一。 犯法婦女, 無家長則長子, 無長子則次子, 無次子則長孫, 無長孫則次孫, 竝依律科罪。 若無家長、子孫, 則罪坐本婦。 一。 朝廷使臣宴享外, 禁用絲花鳳、金銀着彩苧布花草。 一。 宮闕外丹靑, 公私毋得用眞彩, 京中司憲府, 外方觀察使糾察, 其物沒官, 匠人推考, 其價倍數沒官。 一。 外方人民, 於父母葬日, 聚隣里鄕徒飮酒, 殊無哀痛之心, 有累禮俗, 一皆痛禁。 一。 掩骼、埋胔考察。 一。 議政府方物封裹時, 執義坐南行, 守執義勿參。 一。 朝賀時, 監察分東、西班, 各於班末, 相向立考察。 一。 造惡米者、用木碾者、城內無故走馬者、其人代立者、燒葬者竝禁。 一。 關係綱常事, 風聞擧劾。 一。 無監察祭所, 禮度監書吏着幞頭、綠衫, 監祭。 一。 下雨水漲時, 則水門通塞及都城內外東西江水災可畏處, 居民及民戶傾危處, 漢城府堂下官、五部官員, 一同親審, 啓達。 一。 凡盜公私物色而囚禁者, 官吏、獄卒不檢察, 以致逃亡, 其應徵物色, 不徵主守人, 虛棄未便。 今後勿揀赦前, 各以輕重, 依律文, 論罪生徵。 一。 京外一應徵債, 具證筆明白文記外, 勿許聽理。 一。 宗親府書吏有差錯事, 宗簿寺拿致論罪。 一。 宗親等, 於隣里街路, 或云遭人罵詈, 或云扶執衣衿, 或將奴隷私自相鬪之事, 詐稱親自受辱。 甚者, 偏聽奴隷之言, 雖兩班家, 輕身直入, 反爲所辱, 亂雜呈訴者。 辨其曲直, 事若不實論罰, 重者收職牒。 凡人於宗親, 或云被歐, 或云奪財, 或云挑婦女奪妻妾, 詐飾呈訴者, 覈其眞僞, 事若不實, 亦依律科斷。 一。 議親請罪時, 及王室有服之親, 致奠、致賻, 雖出家降服者, 各以本服施行。 一。 宗親勸學條件, 仍舊。 一。 宗親成婚節次, 仍舊。"